b'\n_START_ARTICLE_\nElvis kissan j\xc3\xa4ljill\xc3\xa4\n_START_SECTION_\nTaustaa\n_START_PARAGRAPH_\nOlsson asui 1970-luvun alussa Matinkyl\xc3\xa4ss\xc3\xa4 kommuunissa. Idean elokuvaan h\xc3\xa4n sai j\xc3\xa4ljitt\xc3\xa4ess\xc3\xa4\xc3\xa4n kommuunin Elvis-kissaa ja saadessaan tiet\xc3\xa4\xc3\xa4 sen juuri kuolleen, 18 vuoden i\xc3\xa4ss\xc3\xa4. Elokuvassa k\xc3\xa4ytet\xc3\xa4\xc3\xa4n samalta ajalta per\xc3\xa4isin olevia kaitafilmej\xc3\xa4. Olsson: "Elokuvassa ovat samat ihmiset 16 vuoden kuluttua. Me katsoimme aikoinaan maailmaa samasta ikkunasta, mutta silti jokaisen el\xc3\xa4m\xc3\xa4st\xc3\xa4 tuli erilainen. Kommuuniasumisen aikoina me uskoimme vahvasti ihmiseen. Luultavasti meill\xc3\xa4 kaikilla on nyt erilainen el\xc3\xa4m\xc3\xa4nkatsomus".\n_START_SECTION_\nTarina\n_START_PARAGRAPH_\nKissan katoaminen saa entisen hipin, k\xc3\xb6yh\xc3\xa4n elokuvantekij\xc3\xa4n muistelemaan menneit\xc3\xa4._NEWLINE_Elokuvatuottaja Tom ei onnistu pankissa ratkomaan sotkuisia raha-asioitaan. H\xc3\xa4n etsiytyy vanhan yst\xc3\xa4v\xc3\xa4ns\xc3\xa4, striptease-tanssijan luokse, mutta hermostuttaa t\xc3\xa4m\xc3\xa4n h\xc3\xb6p\xc3\xb6tyksell\xc3\xa4\xc3\xa4n entisest\xc3\xa4 kissastaan Elviksest\xc3\xa4, jonka kuvan oli n\xc3\xa4hnyt pankin maalauksessa. Tom hakee vanhasta purettavasta asunnostaan laatikon, jossa on vanhoja valokuvia ja kaitafilmej\xc3\xa4. H\xc3\xa4n j\xc3\xa4tt\xc3\xa4\xc3\xa4 taksin maksamatta ja toimistollakin odottavat velkojat. Entinen radikaaliyst\xc3\xa4v\xc3\xa4 Simo kehottaa etsim\xc3\xa4\xc3\xa4n Elvis-kissaa Myrkyn luota._NEWLINE_Myrkyn \xc3\xa4\xc3\xa4nitysstudiolla Tom kuulee, ett\xc3\xa4 Elvis on Pirjolla, entisell\xc3\xa4 tytt\xc3\xb6yst\xc3\xa4v\xc3\xa4ll\xc3\xa4, jonka Tom oli aikanaan j\xc3\xa4tt\xc3\xa4nyt sanaakaan sanomatta. Tomin l\xc3\xa4ksi\xc3\xa4isjuomaan sujautetaan huumetta, ja paluumatkalla h\xc3\xa4n n\xc3\xa4kee harhoja Marilynista kunnes kolaroi. H\xc3\xa4n p\xc3\xa4\xc3\xa4see kuitenkin kotiin ja ottaa vaimon vaatimuksesta hetkeksi vastuun perheest\xc3\xa4\xc3\xa4n. Lastensa j\xc3\xa4lkeen Tom tapaa kirjailija Sirpa Laakson. He juhlivat ja p\xc3\xa4\xc3\xa4tyv\xc3\xa4t toimistolle, mutta Sirpa l\xc3\xa4htee pois Tomin huomaamatta._NEWLINE_Huoltomies p\xc3\xa4\xc3\xa4st\xc3\xa4\xc3\xa4 Tomin Pirjon asuntoon ja sanoo Pirjon joutuneen mielisairaalaan. K\xc3\xa4mp\xc3\xa4n kaaoksen keskelt\xc3\xa4 l\xc3\xb6ytyy kuollut ja j\xc3\xa4ykistynyt Elvis. Tom yritt\xc3\xa4\xc3\xa4 vied\xc3\xa4 sit\xc3\xa4 hautausmaalle, mutta p\xc3\xa4\xc3\xa4tyy samaan taksiin, jolle teki \xe2\x80\x9doharit\xe2\x80\x9d aiemmin. Tom esittelee Elvist\xc3\xa4 stripparikaverilleen ja h\xc3\xa4net heitet\xc3\xa4\xc3\xa4n pihalle. Tom lenn\xc3\xa4tt\xc3\xa4\xc3\xa4 Elvist\xc3\xa4 leijana. Se putoaa heti, kun taksikuski sanoo, ettei pid\xc3\xa4 tapahtunutta mahdollisena._NEWLINE_Tom livahtaa Pirjon luokse mielisairaalaan. Pirjo laulaa vanhaa rollarihitti\xc3\xa4 \xe2\x80\x9cAs Tears Go By\xe2\x80\x9d, joka muistuttaa heit\xc3\xa4 molempia vanhoista ajoista. Taksikuski leikkaa Tomin p\xc3\xa4\xc3\xa4laen paljaaksi, Tom pukeutuu Gandhia muistuttavalla tavalla lakanaan ja polttohautaa Elviksen kotipihallaan. Taksikuski uhkaa Tomia poliisilla, sill\xc3\xa4 h\xc3\xa4nell\xc3\xa4 ei ole taaskaan rahaa, mutta vaimo maksaa lopulta kyydin._NEWLINE_Tom vie vaimolleen aamiaisen vuoteeseen ja pyyt\xc3\xa4\xc3\xa4 h\xc3\xa4nelt\xc3\xa4 anteeksi. H\xc3\xa4n tunaroi tarjottimen vaimon p\xc3\xa4\xc3\xa4lle. Tilanne laukeaa, kun Tom sanoo: "...it was the Beauty", jolla h\xc3\xa4n tarkoittaa King Kongin putoamista pilvenpiirt\xc3\xa4j\xc3\xa4n huipulta. Vaimo purskahtaa nauruun ja antaa Tomille pusun.\n_START_SECTION_\nVastaanotto\n_START_PARAGRAPH_\nVideo-oppaassa vuodelta 1995 Asko Alanen antoi elokuvan Suomessa julkaistulle VHS-kasettiversiolle kolme t\xc3\xa4hte\xc3\xa4 viidest\xc3\xa4, mik\xc3\xa4 teoksen mukaan vastaa sanallista arviota \xe2\x80\x9dhyv\xc3\xa4\xe2\x80\x9d. H\xc3\xa4n kehuu Yarin musiikkia ja monia eheit\xc3\xa4 hetki\xc3\xa4, mutta pit\xc3\xa4\xc3\xa4 elokuvaa kokonaisuutena \xe2\x80\x9drepaleisena ja vetoisena\xe2\x80\x9d.'